DEĊIŻJONI TAL-KUMMISSJONI
tat-12 ta’ Lulju 2005
li temenda d-Deċiżjoni 97/296/KE li tfassal il-lista ta’ pajjiżi terzi li minnhom l-importazzjoni ta’ prodotti tas-sajd hija awtorizzata għall-konsum mill-bniedem, fir-rigward ta’ l-Alġerija, il-Baħamas u Grenada
(notifikata taħt dokument numru C(2005) 2551)
(Test b’rilevanza għaż-ŻEE)
(2005/501/KE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta' Ġunju 1995 dwar il-kundizzjonijiet għat-tfassil, għal perjodu interim, ta’ listi proviżorji ta' stabbilimenti f’pajjiżi terzi li minnhom l-Istati Membri huma awtorizzati li jimportaw ċerti prodotti dderivati mill-annimali, prodotti tas-sajd jew molluski bivalvi ħajjin (1), u b’mod partikolari l-Artikolu 2(2) tagħha,
Billi:
(1)
Id-Deċiżjoni tal-Kummissjoni 97/296/KE tat-22 ta’ April 1997 li tfassal il-lista ta’ pajjiżi terzi li minnhom l-importazzjoni ta’ prodotti tas-sajd hija awtorizzata għall-konsum mill-bniedem (2) telenka pajjiżi u territorji li minnhom l-importazzjoni ta’ prodotti tas-sajd għall-konsum mill-bniedem hija awtorizzata. Parti I ta’ l-Anness għal dik id-Deċiżjoni telenka l-pajjiżi u t-territorji koperti mid-Deċiżjoni speċifika taħt id-Direttiva tal-Kunsill 91/493/KEE tat-22 ta’ Lulju 1991 li tistabilixxi l-kundizzjonijiet sanitarji għall-produzzjoni u t-tqegħid fis-suq ta’ prodotti tas-sajd (3), u parti II ta’ dak l-Anness telenka l-pajjiżi u t-territorji li jissodisfaw il-kondizzjonijiet stipulati fl-Artikolu 2(2) tad-Deċiżjoni 95/408/KE.
(2)
Id-Deċiżjonijiet tal-Kummissjoni 2005/498/KE (4), 2005/499/KE (5) u 2005/500/KE (6) jiffissaw kundizzjonijiet ta' importazzjoni speċifiċi għall-prodotti tas-sajd mill-Alġerija, il-Baħamas u Grenada. Dawn il-pajjiżi għandhom għalhekk jinżiedu mal-lista f’parti I ta’ l-Anness għad-Deċiżjoni 97/296/KE.
(3)
Għal finijiet ta’ ċarezza, il-listi in kwistjoni għandhom jiġu mibdula fl-intier tagħhom.
(4)
Id-Deċiżjoni 97/296/KE għandha għalhekk tiġi emendata kif jixraq.
(5)
Din id-Deċiżjoni għandha tapplika mill-istess jum bħad-Deċiżjonijiet 2005/498/KE, 2005/499/KE u 2005/500/KE fir-rigward ta’ l-importazzjoni ta’ prodotti tas-sajd mill-Alġerija, il-Baħamas u Grenada.
(6)
Il-miżuri stipulati f’din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 97/296/KE jiġi ssostitwit mit-test fl-Anness għal din id-Deċiżjoni.
Artikolu 2
Din id-Deċiżjoni tapplika mill-jum/xahar/sena [Daħħal id-data ta’ 45 jum wara l-pubblikazzjoni fil-Ġurnal Uffiċjali].
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar it-12 ta’ Lulju 2005.